Tisztelt Rendező úr!

Láttam, hogy felvették repertoárjukba az én Csongor és Tündémet, de úgy hallottam, problémákba ütköztek a rendezés során. Engedelmükkel segítő kezet nyújtanék a társulatnak.

Nem fogok kertelni, a történet szerintem kellően tanulságos minden korosztály számára. Vagy ha még szaporítani akarom a szót, azt mondom, hogy a mű szólhat közvetlen a diákoknak. Melyik tanuló életében ne fordulnának meg a romantika elemei, rengetegen közülük hezitálnak jövőjükön, döntésképtelenek bizonyos szituációkban vagy csak nem találják helyüket a miliőben. Tanulmányaik során ellentétek milliói terhelik vállukat, mint a teljesítési kényszer és az áhított pihenés vagy behódolni valakinek, esetleg kiállni az igazukért, még egy náluk feljebb való személlyel szemben is.

Hasonlóan a munkások és a diákok, mint a regényben, az ő életük is két világban játszódik: a munkahelyen és a magánéletben. A két világ egymás mellett van, de még is elszigetelve egymástól. A saját világában mindenki ott ülhet az arany almafája alatt, nem kell megfelelnie semmiféle elvárásnak, azonban a munka során mindig irányítani próbálják az embert, aki ezáltal kénytelen korlátok között élni.

A gyereklét csodája és átka egyben az, hogy a problémákat nem mindig érzékelik. Ez azért fantasztikus, mert ezzel a kezükben van az élet értelme: az utálat helyett ők a szeretetre helyezik a hangsúlyt a mindennapi tevékenységeik folyamán. Azonban átok is abból a szempontból, hogy bármiféle döntést meghozhatnak a fejük felett, így például a költözés vagy válás is lezajlik úgy, hogy a tehetetlen kisgyerek mit sem tud róla.

Így zajlik az ellentétek vonzásában regényem, akárcsak a társadalom maga.

Azonban a bevezetés után rá szeretnék térni a szereplőkre, hisz köztudott, hogy a színdarabot ők emelik fel vagy éppen rombolják le (természetesen a rendező is, de mivel igyekszem ellátni Önöket tanácsaimmal, az a része a történetnek már nem okozhat problémát). Vettem a bátorságot, és utánanéztem a 21. század ünnepelt színészeinek és színésznőinek. Igyekeztem figyelembe venni emberiségdrámám főszereplőinek jellemét, és ez alapján kiválasztani a megfelelő alakokat. Először is, Csongor szerepére véleményem szerint Csőre Gábor lenne a legalkalmasabb. Elbűvölő szépsége miatt Tünde szerepére Szabó Erikát szemeltem ki. Csányi Sándor arcberendezése mindent elárul: neki kell alakítania Balgát. Láttam korábban egy darabot, melyben Ráckevei Anna alakította Mirígyet, aki véleményem szerint tökéletes a feladatra. Ilma kényeskedését leginkább Tompos Kátya tudná életre kelteni. Pokorny Lia a megfelelő sminkmester segítségével hibátlan Ledérré alakulhatna át. Úgy vélem, hogy az ördögfik és a vándorok szerepére elég három színész is, egy kis találékonyság és a megfelelő jelmezek mindent meg tudnak oldani. Kurrah és a kalmár megszemélyesítője lehetne Rudolf Péter, Berreh illetve a tudós Novák Péter személyéhez illene a legjobban, végül Duzzog és persze a fejedelem Szabó Győző által kelhetne életre.

Szíves figyelmébe ajánlanám a modern technika vívmányait, hisz ez az én koromban sajnos még nem adatott meg nekünk, éljenek a lehetőségeikkel! A két világ közti átmenetet látványosan szemléltethetnék a mozgó színpadi elemek, a szem elkápráztatására a projektorok, valamint érzékeltetni kell, hogy a tündérek tényleg tündérek, így használhatnának a légtornász mutatványokban is használatos kellékeket.

Remélem, levelemet hasznosnak találja és megfontolja a régmúlt idők művészének tanácsait. Az önök felé tanúsított lehető legnagyobb tisztelettel: Vörösmarty Mihály

Ui.: Ha bármi kérdése akadna, még mindig megtalálhat a [Váci utcai](https://hu.wikipedia.org/wiki/V%C3%A1ci_utca) Kappel-házban…